पाएं अपने शहर की ताज़ा ख़बरें और फ्री ई-पेपरडाउनलोड करें
प्रखंड मुख्यालय स्थित सामुदायिक स्वास्थ्य केंद्र पर शुक्रवार को संविदा पर बहाल आयुष चिकित्सक व चिकित्सा कर्मियों ने अपनी मांगों के समर्थन में प्रदर्शन किया। वहीं मांगों से संबंधित एक स्मार पत्र मुख्यमंत्री एवं स्वास्थ्य मंत्री को भी प्रेषित किया। प्रदर्शनकारियों की मुख्य मार्गों में संविदा पर बहाल एलोपैथ डॉक्टर के समान 65000 रुपए प्रतिमाह मानदेय का भुगतान करने, 3270 आयुष चिकित्सकों की शीघ्र बहाली करने, संविदा पर बहाल सभी चिकित्सकों की अस्थाई नियुक्ति करने, स्थाई डॉक्टरों एवं कर्मियों की तर्ज पर संविदा डॉक्टरों व कर्मियों की मृत्यु के बाद सभी लाभ देने, डॉक्टरों के मृत्यु को लेकर 50 लाख का बीमा करने, पारिवारिक पेंशन व एक सदस्य को सरकारी नौकरी देने, कोरोना संक्रमित चिकित्सकों के लिए सरकारी स्वास्थ्य स्थानों में बेड और आवश्यक सुविधाएं आरक्षित करने की मांग शामिल हैं। प्रदर्शनकारियों का नेतृत्व करते हुए जिला आयुष चिकित्सक संघ के मीडिया प्रभारी डॉ. पंकज कुमार ने कहा कि आज संविदा पर बहाल चिकित्सकों एवं शिक्षाकर्मियों के बल पर ही राज्य के तमाम कोविड केयर सेंटर चल रहें हैं। फिर भी राज्य सरकार उनकी मांगों की अनदेखी कर रही है। अगर 14 मई तक उनकी मांगों पर विचार नहीं किया गया तो से सामूहिक रुप से होम आइसोलेशन में चले जाएंगे। मौके पर आयुष चिकित्सक डॉ. ब्रजेश कुमार वीरेश, डॉ. अवनीश कुमार गुप्ता, डॉ. सरिता कुमारी, डॉ. संजय कुमार, डाटा ऑपरेटर नीरज कुमार, लेखापाल राजीव रंजन, लैब टेकनिशियन दिवाकर कुमार, पिंटू कुमार, राजन कुमार, अजीत कुमार, प्रतिभावाला आदि मौजूद रहे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva zho_Hant eng_Latn